1.INDLEDNING

I forordning (EU, Euratom) nr. 1141/2014 om statut for og finansiering af europæiske politiske partier og europæiske politiske fonde (herefter "forordningen om europæiske politiske partier") fastsættes bestemmelser om statutten for og finansieringen af politiske partier og politiske fonde på europæisk plan. I lyset af denne forordning kan europæiske politiske partier og fonde, der opfylder en række betingelser, blive europæiske juridiske personer ved at lade sig registrere på europæisk plan og derved få adgang til europæisk finansiel støtte. Disse betingelser indebærer, at partier og fonde både i deres program og aktiviteter respekterer de værdier, som Unionen bygger på, og som er anført i artikel 2 i traktaten om Den Europæiske Union, dvs. respekt for den menneskelige værdighed, frihed, demokrati, ligestilling, retsstaten og respekt for menneskerettighederne, herunder rettigheder for personer, der tilhører mindretal. Der blev oprettet en myndighed for europæiske politiske partier og europæiske politiske fonde (herefter "myndigheden") med det formål at registrere og overvåge europæiske politiske partier og europæiske politiske fonde og om nødvendigt pålægge disse sanktioner, bl.a. med henblik på at behandle sager, hvor sådanne juridiske personer angiveligt ikke overholder disse grundlæggende europæiske værdier.

Forordningen om europæiske politiske partier blev vedtaget den 22. oktober 2014 og trådte i kraft på tyvendedagen efter offentliggørelsen i EU-Tidende, dvs. den 24. november 2014. Denne forordning finder anvendelse på de fleste af dens bestemmelser siden den 1. januar 2017. Kommissionen blev dog anmodet om at vedtage delegerede retsakter som omhandlet i artikel 7, stk. 2, og artikel 8, stk. 3, litra a), senest den 1. juli 2015.

2.RETSGRUNDLAG

Denne rapport er udarbejdet i henhold til artikel 36, stk. 2, i forordningen om europæiske politiske partier. I henhold til denne bestemmelse tillægges Kommissionen beføjelsen for en periode på fem år fra den 24. november 2014, og Kommissionen skal aflægge rapport om delegationen af beføjelser senest ni måneder inden udløbet af femårsperioden, dvs. inden den 24. februar 2019. I henhold til denne artikel forlænges delegationen af beføjelser stiltiende for perioder på fem år, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

3.UDØVELSE AF DELEGATIONEN

I henhold til forordningen om europæiske politiske partier har Kommissionen beføjelse til at vedtage delegerede retsakter med henblik på at:

a.sikre, at registret over europæiske politiske partier og fonde fungerer ordentligt (jf. artikel 7, stk. 2, i forordningen om europæiske politiske partier):

I.de oplysninger og bilag, myndigheden ligger inde med, og for hvilke registret skal være det kompetente lager (hvilket omfatter statutten, eventuelle andre dokumenter, der indgives som led i ansøgningen, eventuelle dokumenter fra de medlemsstater, hvor partierne/fondene er hjemmehørende, samt oplysninger om identiteten på personer, der er medlemmer af organer eller varetager hverv, hvortil der er knyttet administrative og finansielle beføjelser og bemyndigelse til retlig repræsentation)

II.materialer, med hensyn til hvilke registret skal være kompetent til at attestere lovligheden som fastslået af myndigheden

b.udpege de supplerende oplysninger eller bilag, der er nødvendige for at sætte myndigheden i stand til fuldt ud at udføre sine opgaver i forbindelse med driften af registret over europæiske politiske partier og fonde (jf. artikel 8, stk. 3, litra a)), i forordningen om europæiske politiske partier)

c.ændre standarderklæringen i bilaget til forordningen om europæiske politiske partier, for så vidt angår de detaljerede oplysninger, ansøgeren om nødvendigt skal udfylde, med henblik på at sikre, at der opbevares tilstrækkelige oplysninger om underskriveren, vedkommendes mandat samt det europæiske politiske parti eller den europæiske politiske fond, som vedkommende har mandat til at repræsentere (artikel 8, stk. 3, litra b), i forordningen om europæiske politiske partier).

Kommissionen har vedtaget en delegeret retsakt med hjemmel i artikel 7, stk. 2, og artikel 8, stk. 3, litra a), ovenfor, dvs. Kommissionens delegerede forordning (EU, Euratom) 2015/2401 af 2. oktober 2015 om indhold og funktion af registret over europæiske politiske partier og fonde.

Udøvelsen af denne beføjelse var afgørende for at præcisere, hvilke oplysninger, supplerende dokumenter og bilag der skal opbevares i registret.

3.1.DELEGERET RETSAKT, DER SUPPLERER FORORDNINGEN OM EUROPÆISKE POLITISKE PARTIER

I henhold til artikel 7, stk. 1, i forordningen om europæiske politiske partier skal myndigheden oprette og forvalte et register over europæiske politiske partier og fonde (herefter "registret"). Dette register er opbevaringssted for data, detaljerede oplysninger og dokumenter, der indgives som led i en ansøgning om registrering som europæisk politisk parti eller europæisk politisk fond, samt alle efterfølgende data, detaljerede oplysninger og dokumenter, som et europæisk politisk parti eller en europæisk politisk fond indsender i medfør af forordningen om europæiske politiske partier.

Den delegerede forordning (EU, Euratom) 2015/2401 blev vedtaget med hjemmel i artikel 7, stk. 2, og artikel 8, stk. 3, litra a), i forordningen om europæiske politiske partier. Den fastlægger de dokumenter, som de europæiske politiske partier og fonde skal indsende til registret, såsom vedtægter, den standarderklæring, der er knyttet som bilag til forordningen om europæiske politiske partier, en detaljeret beskrivelse af den finansielle struktur samt forvaltnings- og ledelsesstruktur samt erklæringer fra medlemsstaterne, hvori det attesteres, at ansøgeren har opfyldt alle relevante nationale krav (hvis det kræves). Den delegerede forordning angiver også de oplysninger, der skal holdes ajour i registret, f.eks. enhedens form, registreringsnummer, fulde navn, akronym og logo, den medlemsstat, hvor det europæiske politiske parti eller den europæiske fond er hjemmehørende, dets/dens adresse, registreringsdato og andet.

Den delegerede forordning (EU, Euratom) 2015/2401 blev vedtaget den 2. oktober 2015 og meddelt Europa-Parlamentet og Rådet. Hverken Europa-Parlamentet eller Rådet gjorde indsigelse mod den delegerede retsakt inden fristen på to måneder, jf. artikel 36, stk. 5, i forordningen om europæiske politiske partier. Ingen af institutionerne tog initiativ til en forlængelse af fristen på to måneder med yderligere to måneder i henhold til samme bestemmelse.

Ved udløbet af fristen på to måneder blev den delegerede forordning (EU, Euratom) 2015/2401 offentliggjort i EU-Tidende og trådte i kraft den 8. januar 2016.